Boligejere med salgstanker i Aalborg kan glæde sig over højere priser på villaer og rækkehuse og kortere salgstider.

Nye tal fra Boligsiden.dk viser, at salgspriserne på villaer og rækkehuse er stigende i otte ud af de 10 største provinsbyer i Danmark. I Aalborg stiger priserne i forhold til samme tidspunkt sidste år med to procent. Det stigende salg har fået huspriserne i byområderne i de største bykommuner i provinsen til at stige i de første fem måneder af 2017. Mens salget i hovedstaden er stagneret, er salget steget i Aarhus (3%), Odense (6%), Aalborg (2%), Esbjerg (1%), Horsens (1%), Vejle (3%), Roskilde (6%) og Herning (4%). Til gengæld falder priserne i Randers (4%) og Kolding (1%). Oveni i den gode udvikling på prisen kan de aalborgensiske boligsælgere også glæde sig over, at salgstiden i den nordjyske hovedstad er faldet til bare 96 dage. Netop Aarhus er en by, der med sin størrelse og sin placering midt i Jylland kan tiltrække folk fra både nord, vest og syd. Derfor er der stor efterspørgsel efter husene, og det påvirker salgstiden, der i både Aarhus og Aalborg nu er under 100 dage. - Det går traditionelt hurtigt i og omkring de største byer, og det er også det, vi ser på salgstiden. Aarhus og Aalborg er metropoler i deres respektive regioner, som trækker indbyggere til fra et stort opland, siger Birgit Daetz, der er kommunikationsdirektør hos Boligsiden A/S. I Aalborg er salgstiden i gennemsnit på 96 dage, og den overgåes kun af Aarhus, hvor det i gennemsnit tager to dage mindre at sælge. Salgstid og salgspriser er opgjort udelukkende for byzoner i den pågældende kommune.